Isabel Díaz Ayuso

Isabel Natividad Díaz Ayuso (Madril, Espainia, 1978ko urriaren 17a) espainiar politikaria da, Alderdi Popularreko kidea. Madrilgo Erkidegoko presidentea da 2019ko abuztuaren 19az geroztik. Era berean, Madrilgo Erkidegoko Alderdi Popularraren bozeramailea eta komunikazio idazkariordea da. Kazetaritzan lizentziaduna da Madrilgo Complutense Unibertsitatean, eta Komunikazio Politiko eta Protokoloan masterduna unibertsitate berean. 2005ean Alderdi Popularreko kide egin zen.

 Ibilbidea 
2010eko hamarkadan PPko burukide eta Madrilgo Erkidegoko presidente Esperanza Aguirreren komunikazio-aholkularia izan zen. 2011ko hauteskunde-kanpainan, bozketaren maiatzean bertan, Twitter kontu bat sortu zuen Díaz Ayusok Aguirre bere nagusi eta hautagaiarentzat, zehazki haren txakurra, Pecas, bihurtuz protagonistak. Behin eta berriz esan izan zen Díaz Ayuso kontu horretako community manager izan zela, baina Díazek berak gezurtatu zuen hori, urte batzuen buruan bera Madrilgo Erkidegoko presidente bilakatutakoan: kontua sortzeko ekimena bai, baina zerikusi gutxi izan zuela kudeaketan adierazi zuen; izan ere, 2011ko uztailean Madrilgo Asanbladan sartu zen bera, eta, ordutik aurrera, beste pertsona batzuk arduratu ziren txakurraren propagandaz. Pecasen kontua 2015. urtean erabili zuten azkenengo aldiz.

 thumb | ezkerrera | Díaz Ayuso Madrilgo Erkidegoko lehendakari izendatu zuten bilkurako argazkia. 

2019ko Madrilgo Biltzarrerako hauteskundeetan haren alderdiaren hautagaia izan zen. Bigarren postuan geratu zen PSOEren atzetik, baina Ciudadanos eta Vox alderdien babesa jaso eta Madrilgo Erkidegoko presidente izendatu zuten. 2021eko martxoaren 10ean, Madrilgo Autonomia Erkidegoko hauteskundeak aurreratu zituen, Ciudadanos alderdi gobernukideak zentsura mozioa aurkeztuko ziola igarri zuenean, Covid19 pandemiaren erdian.

Haren zenbait adierazpenek txundimena piztu dute, hala nola goiburu dikotomiko zaharren erabilera bere Madrilgo hautagaitza aurkezteko ("askatasuna ala komunismoa"), faxista deitua izatea "alde onean egotea" dela esatea edo, ingurumenerako babes neurriak ez aplikatzeko, "auto pilaketak Madrilgo identitate ikur bat" direla nabarmentzea. Historiari, Espainiari eta katolizismoari buruzko haren ikuspegia akritikotzat, dogmatikotzat eta erabat ezjakintzat jo da.

 Erreferentziak 

 Kanpo estekak 

Kategoria:Madrilgo Erkidegoko presidenteak
Kategoria:Espainiako Alderdi Popularreko politikariak
Kategoria:Madrilgo politikariak
Kategoria:Madrildarrak